b'\n_START_ARTICLE_\nSlobodan Lang\n_START_SECTION_\n\xc5\xbdivotopis\n_START_PARAGRAPH_\nSlobodan Lang ro\xc4\x91en je u Zagrebu 1945. godine. Rodom je iz ugledne hrvatske \xc5\xbeidovske obitelji iz Vinkovaca. Djed mu je bio predsjednikom \xc5\xbdidovske op\xc4\x87ine. Dolaskom na vlast re\xc5\xbeima koji je bio marionetom osovinske Njema\xc4\x8dke, \xc5\xbeivot im se na\xc5\xa1ao u ugrozi. Poku\xc5\xa1ao ih je spasiti poznati dominikanac Hijacint Bo\xc5\xa1kovi\xc4\x87; taj je Bo\xc5\xa1kovi\xc4\x87ev \xc4\x8din polu\xc4\x8dio da je Lang "od djetinjstva odgajan u osje\xc4\x87aju zahvalnosti prema fra Hijacintu, dominikancima i svim fratrima"._NEWLINE_U Zagrebu je Slobodan Lang poha\xc4\x91ao osnovnu \xc5\xa1kolu i gimnaziju. Gimnaziju je zavr\xc5\xa1io 1964. godine. Medicinu je zavr\xc5\xa1io u Zagrebu 1972. godine. Specijalizirao je socijalnu medicinu. Doktorirao je 1982. godine na Medicinskom fakultetu s tezom Kvaliteta \xc5\xbeivota \xc5\xbeena oboljelih od raka dojke._NEWLINE_U doba hrvatskog prolje\xc4\x87a predlo\xc5\xbeilo ga se za prvog studenta prorektora u 300-godi\xc5\xa1njoj povijesti sveu\xc4\x8dili\xc5\xa1ta u Hrvatskoj. Prvotni kandidat bio je Ivan Pa\xc4\x91en, nakon \xc4\x8dega se predlo\xc5\xbeilo Langa, no Lang je otklonio tu mogu\xc4\x87nost. Otac Slobodana Langa, Rikard Lang, istakao se u hrvatskom prolje\xc4\x87u 1971. \xc5\xa1to se nije pridru\xc5\xbeio onovremenoj vrlo probita\xc4\x8dnoj hajci na ljude, pa je tako sprije\xc4\x8dio progone kolega na zagreba\xc4\x8dkom Ekonomskom institutu._NEWLINE_Velike je znanstveni\xc4\x8dke karijere. Predavao je na \xc5\xa0koli narodnog zdravlja Andrija \xc5\xa0tampar, mostarskom Medicinskom fakultetu, u SAD-u. Bio je \xc4\x8dlanom uglednih inozemnih lije\xc4\x8dni\xc4\x8dkih udru\xc5\xbeenja. Bio je u uredni\xc5\xa1tvu hrvatskog \xc4\x8dasopisa Croatian Medical Journal. Pokrenuo je Prvi hrvatski kongres preventivne medicine. Osnovao je Hrvatski \xc4\x8dasopis za javno zdravstvo, kojeg je i ure\xc4\x91ivao. Prepoznao je opasnost onda relativno nove bolesti kopnice (AIDS-a), tako da je zarana radi sveobuhvatna sprje\xc4\x8davanja \xc5\xa1irenja te opake bolesti pokrenuo sveobuhvatnu akciju pou\xc4\x8davanja gra\xc4\x91ana o toj bolesti. Njegovim radom je grad Zagreb do\xc5\xa1ao na \xc4\x8delno mjeto svjetskog pokreta Zdravih gradova. Inicirao je osnivanje mostarskog medicinskog fakulteta._NEWLINE_Obna\xc5\xa1ao je brojne visoke politi\xc4\x8dke du\xc5\xbenosti. Bio je \xc4\x8dlan Izvr\xc5\xa1nog vije\xc4\x87a grada Zagreba, tajnik Sekretarijata za zdravstvo, glavni nositelj skrbi za zdravlje svih sudionika Univerzijade u Zagrebu, posebni savjetnik Predsjednika RH Franje Tu\xc4\x91mana za humanitarna pitanja, zastupnik u \xc5\xbdupanijskom domu Sabora RH, veleposlanik u Ministarstvu vanjskih poslova RH i tako dalje. _NEWLINE_Bio je sudionikom posljednjeg, 14. kongresa SKJ. Na poticaj Slobodana Langa, Ivica Ra\xc4\x8dan "prilazi govornici i izjavljuje \'da mi (izaslanstvo SKH) ne mo\xc5\xbeemo prihvatiti Jugoslavensku partiju bez Slovenaca\' te nakon toga i hrvatsko izaslanstvo napu\xc5\xa1ta Kongres, \xc5\xa1to je ozna\xc4\x8dilo kraj vladavine SKJ"._NEWLINE_Humanitarni je rad nezaobilazni dio njegova \xc5\xbeivotopisa. Isti\xc4\x8de se kad je pomogao kosovskim rudarima kad su 1989. godine \xc5\xa1trajkali gla\xc4\x91u (Stari Trg). Radio je u predra\xc4\x87u na tome da bi se sprije\xc4\x8dili sukobi u Hrvatskoj i drugim republikama u Jugoslaviji. Suorganizator je konvoja Libertasa kojim se listopada 1991. godine pomoglo odsje\xc4\x8denom Dubrovniku, organizirao je za\xc5\xa1titu za prognanike i izbjeglice u Hrvatskoj, organizirao i predvodio (zajedno s Hermanom Vuku\xc5\xa1i\xc4\x87em) je humanitarni Bijeli put pomo\xc4\x87i za bolnicu u Novoj Bili, \xc4\x8diju je organizaciju ba\xc5\xa1 on inicirao te brojne druge. _NEWLINE_Bio je \xc4\x8dlanom SKH, HSS, HDZ-a i poslije Demokratskog centra gdje je, od 2010. godine, bio predsjednikom glavnog odbora._NEWLINE_Pisao je za Glas Hrvata, internetski \xc4\x8dasopis iz hrvatskog iseljeni\xc5\xa1tva, Hrvatski list i druge medije.'